CELEX: 32015R1360
Language: hr
Date: 2015-08-04 00:00:00
Title: Uredba Vijeća (EU) 2015/1360 od 4. kolovoza 2015. o izmjeni Uredbe (EU) br. 407/2010 o uspostavi Mehanizma za europsku financijsku stabilnost

7.8.2015   
            
            
               HR
            
            
               Službeni list Europske unije
            
            
               L 210/1
            
         UREDBA VIJEĆA (EU) 2015/1360
   od 4. kolovoza 2015.
   o izmjeni Uredbe (EU) br. 407/2010 o uspostavi Mehanizma za europsku financijsku stabilnost
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 122. stavak 2.,
   uzimajući u obzir prijedlog Europske komisije,
   budući da:
   
               (1)
            
            
               Razina monetarne i ekonomske integracije unutar europodručja posljednjih se godina povećala i svaka financijska pomoć koju treba dodijeliti državi članici čija je valuta euro i koja je suočena s ozbiljnim financijskim poteškoćama povoljno bi utjecala na financijsku stabilnost europodručja u cjelini.
            
         
               (2)
            
            
               Nadalje, od uspostavljanja Mehanizma za europsku financijsku stabilnost (EFSM) Odlukom Europskog vijeća 2011/199/EU (1) članku 136. Ugovora dodan je novi stavak kojim se razjašnjavaju uvjeti uz koje države članice čija je valuta euro mogu uspostaviti mehanizam stabilnosti za europodručje. Države članice čija je valuta euro uspostavile su Europski stabilizacijski mehanizam (ESM) kao glavni mehanizam stabilnosti za europodručje.
            
         
               (3)
            
            
               EFSM-om se može pružiti financijska pomoć Unije svim državama članicama ako su ispunjeni uvjeti utvrđeni u članku 122. stavka 2. Ugovora i u Uredbi Vijeća (EU) br. 407/2010 (2). Međutim, rizici povezani sa situacijom u kojoj država članica gubi pristup tržištu drastično se razlikuju ovisno o tome je li država članica dio europodručja. Mogući negativni učinci prelijevanja znatno su viši za europodručje, gdje bi postojanje države članice u financijskom poteškoćama moglo uzrokovati rizike za financijsku stabilnost europodručja u cjelini.
            
         
               (4)
            
            
               Financijski instrument koji treba upotrebljavati za pružanje financijske pomoći državama članicama čija je valuta euro trebao bi u pravilu biti ESM, u skladu s njegovim dogovorenim pravilima. Postoje, međutim, iznimne situacije u kojima je zbog praktičnih, proceduralnih ili financijskih razloga potrebno upotrijebiti EFSM-a, uglavnom prije ili istodobno s financijskom pomoći u okviru ESM-a. U tim je situacijama opravdano prenošenje načela pojačane solidarnosti među državama članicama čija je valuta euro, koja je potrebna za dobro funkcioniranje monetarne unije, na mehanizam financijske pomoći koji se provodi na temelju prava Unije.
            
         
               (5)
            
            
               U tim okolnostima dodjela nove financijske pomoći Unije državi članici čija je valuta euro trebala bi biti uvjetovana donošenjem mjera kojima bi se državama članicama čija valuta nije euro osigurala potpuna nadoknada u slučaju neplaćanja u okviru EFSM-a, što dovodi do upotrebe resursa iz općeg proračuna Unije i/ili zahtjeva za dodatnim resursima koje Komisija upućuje državama članicama čija valuta nije euro. Primjerene bi mjere trebale također biti uspostavljene kako bi se osiguralo da ne dođe do prekomjerne naknade državama članicama čija valuta nije euro ako dođe do aktiviranja instrumenata za zaštitu općeg proračuna Unije, uključujući i povrat duga, prema potrebi prijebojem s iznosima potraživanja i plaćanjima tijekom vremena.
            
         
               (6)
            
            
               Za zajmove EFSM-a jamči opći proračun Unije. U slučaju neispunjavanja obveza po takvom zajmu, Komisija radi otplaćivanje Unijina duga može zatražiti dodatna sredstva koja premašuju imovinu Unije uzimajući u obzir svaki suficit gotovinske bilance. Uredba (EU, Euratom) br. 966/2012 Europskog parlamenta i Vijeća (3) i njezina detaljna pravila pružaju instrumente zaštite općeg proračuna Unije uključujući povrat duga, prema potrebi prijebojem s iznosima potraživanja i plaćanjima tijekom vremena. Komisija će primjenjivati te instrumente.
            
         
               (7)
            
            
               Svaka upotreba EFSM-a za potrebe zaštite financijske stabilnosti države članice čija je valuta euro bit će uvjetovana donošenjem mjera koje osiguravaju da za države članice čija valuta nije euro ne nastaju nikakve financijske obveze. To je načelo potvrđeno 17. srpnja 2015. zajedničkom izjavom Komisije i Vijeća o upotrebi EFSM-a.
            
         
               (8)
            
            
               Uredbu (EU) br. 407/2010 stoga bi trebalo na odgovarajući način izmijeniti,
            
         DONIJELO JE OVU UREDBU:
   Članak 1.
   U članak 3. Uredbe (EU) br. 407/2010 umeće se sljedeći stavak:
   
      „2.a   Ako je država članica korisnica država članica čija je valuta euro, dodjela financijske pomoći Unije uvjetovana je donošenjem pravno obvezujućih odredbi, uz uspostavu odgovarajućih mjera u tu svrhu prije isplate, kojima se državama članicama čija valuta nije euro jamči trenutna i potpuna nadoknada svih obveza koje mogu nastati ako država članica primateljica pomoći ne otplati financijsku pomoć u skladu s njezinim uvjetima.
      Također, uspostavljaju se primjerene mjere kako bi se osiguralo da ne dođe do prekomjerne naknade državama članicama čija valuta nije euro ako dođe do aktiviranja instrumenata za zaštitu općeg proračuna Unije, uključujući i povrat duga, prema potrebi prijebojem s iznosima potraživanja i plaćanjima tijekom vremena.”
   
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 4. kolovoza 2015.
      
         
            Za Vijeće
         
         
            Predsjednik
         
         J. ASSELBORN
      
   
   
      (1)  Odluka Europskog vijeća 2011/199/EU od 25. ožujka 2011. o izmjeni članka 136. Ugovora o funkcioniranju Europske unije u vezi sa stabilizacijskim mehanizmom za države članice čija je valuta euro (SL L 91, 6.4.2011., str. 1.).
   
      (2)  Uredba Vijeća (EU) br. 407/2010 od 11. svibnja 2010. o uspostavi Mehanizma za europsku financijsku stabilnost (SL L 118, 12.5.2010., str. 1.).
   
      (3)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).